LURICHI TÕSTEKANG

Nääri naabruses Velisel on tähelepanuväärsed paigad seotud 1905. aasta sündmustega. Siit sai alguse Läänemaa mässumeelse liikumise keskus ja rajati revolutsiooniline omavalitsus – Velise Vabariik.

Kui pärast karistamiseks läks, põletati maatasa maadluskuulsus Georg Lurichi onupoja Hansu talu Velisel.

Inda küla Kase talu peremees Ülo Burmeister meenutab: "See oli 1956. aastal. Tulin sõjaväest ja hakkasin Vana-Nurtus vilja masindama. Selleks ajaks tulid Siberist tagasi siit küüditatud Luha Kustas ja Albert. Kustas teadis, et Georg Lurich oli Velisel oma onupoja Hansu juures olles jätnud vana tõstekangi siia. Seda hakkas kasutama Hans Lurichi poeg Voldemar (Volli) Luuri Tõnise talus vabadikuks olles.

Hakkasin seda tõstekangi sealt hobusesõnniku seest hargiga välja kaevama. Vehkisin hargiga üle poole päeva, enne kui kangi üles leidsin. Ruum oli suur ja sõnnikut sai palju ühest kohast teise tõsta.

Kang koosnes kahest malmmunast, mis olid raudtoruga koos, kust omakorda käis kang läbi ja mutrid olid otsas.

Puhastasin kangi ära ja panin rehepeksumasina peale. Sügisel käisin masinaga külast külasse, igal pool oli noori poisse, kes tahtsid jõudu proovida. Mõni tõstis ühe käega, mõni ei saanud isegi kahe käega kangile tuult alla.

Mina jõudsin ühe käega tõugata, aga Oti Edgar (Edgar Tammesson) oli mees, kes surus ühe käega.

Kolm sügist käisin masinaga mööda kolhoosi ringi, igal pool oli kang kasutada. Kui kolhoos kombaini ostis, polnud mul enam viljapeksuga asja. Kangi viisin koju, kus teised noored käisid ka tõstmas.

Jutt läks külas laiali, kuni jõudis Nurtu-Nõlva küla Endel Puri kõrvu. Tema tahtis kangi muuseumisse viia. Ma ei tahtnud ära anda, aga Endel tõi mulle sangpommi asemele."

([**"Nääri küla on, aga liumäge ei ole", Erika Klaats, Maaleht 02.01.2010**](http://maaleht.delfi.ee/news/maaleht/elu/naari-kula-on-aga-liumage-ei-ole?id=28202883))